TRUE เหล้าเก่าในขวดใหม่.!
กลายเป็นความหวังของหมู่บ้าน สำหรับหุ้น TRUE ว่าหลังจากควบรวมกับ (ไม่ใช่ธุรกิจเดียวกัน) DTAC...เปลี่ยนโฉมจาก TRUE เก่า ไปเป็น TRUE ใหม่
กลายเป็นความหวังของหมู่บ้าน สำหรับหุ้น TRUE ว่าหลังจากควบรวมกับ (ไม่ใช่ธุรกิจเดียวกัน) DTAC...เปลี่ยนโฉมจาก TRUE เก่า ไปเป็น TRUE ใหม่
14 พ.ค. 2566

กลายเป็นความหวังของหมู่บ้าน สำหรับหุ้นบริษัท ทรู คอร์ปอเรชั่น จำกัด (มหาชน) หรือ TRUE ว่าหลังจากควบรวมกับ (ไม่ใช่ธุรกิจเดียวกัน) บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC…เปลี่ยนโฉมจาก TRUE เก่า ไปเป็น TRUE ใหม่แล้ว อะไร ๆ ก็น่าจะดีขึ้น..!!
ที่ไหนได้…เปิดงบไตรมาส 1/2566 ปรากฏว่าพลิกมาขาดทุนสุทธิ 492 ล้านบาท เมื่อเทียบกับไตรมาส 1/2565 ที่มีกำไรสุทธิ 1,422 ล้านบาท โดยมีรายได้รวมอยู่ที่ 51,463 ล้านบาท ลดลง 6.7% เมื่อเทียบกับไตรมาส 1/2565 ที่มีรายได้รวม 55,151 ล้านบาท
อ้อ…ที่เห็นสรุปในแจ้งตลาดหลักทรัพย์ฯ มีกำไรสุทธิตั้ง 615 ล้านบาท ก็อย่าเพิ่งดีอกดีใจไปล่ะ เพราะถ้าอ่านให้ดี เป็นงบแค่ 1 เดือนเท่านั้น (ตั้งแต่วันที่ 1 มี.ค.-31 มี.ค. 2566) หลังจากควบรวมกันแล้วเสร็จ ไม่ใช่งบไตรมาส 1/2566 (ม.ค.-มี.ค. 2566) หรอกนะ
เห็นอย่างนี้ต้องมองบนแล้วล่ะ..!?
ว่าแต่แจ้งงบพิสดารแบบนี้ก็ได้ด้วยเหรอ..? มันชวนให้นักลงทุนเข้าใจผิดได้นะเนี่ย…
แล้วที่เห็นตัวเลขขาดทุน 492 ล้านบาท ถ้าหักกำไรที่เกิดขึ้นครั้งเดียวออกไป 2 รายการ ได้แก่ กำไรจากการเคลมประกัน 350 ล้านบาท และการยุติคดีความ 1,200 ล้านบาท ในไตรมาสนี้ TRUE จะมีผลขาดทุนจากการดำเนินงานอยู่ที่ 2,000 ล้านบาท เทียบกับมีกำไรจากการดำเนินงาน 1,300 ล้านบาท ในไตรมาส 1/2565
ดูแล้ว TRUE ใหม่ ก็ไม่ต่างจาก TRUE เก่าเลยเนอะ…ยังอยู่ในวังวนตัวเลขขาดทุนเหมือนเดิมเด๊ะ..!!
ทั้ง ๆ ที่ในไตรมาสนี้มีรายได้อื่น ๆ เพิ่มขึ้นมา 1,362 ล้านบาท ก็ไม่สามารถต้านทานได้ ตัวเลขบรรทัดสุดท้ายยังขาดทุนอยู่ดี…
ขณะที่หนึ่งในประเด็นที่คาดหวังว่าจะมีพัฒนาการที่ดีขึ้น หนีไม่พ้นต้นทุนทางการเงิน ซึ่งก่อนหน้านี้เป็นแผลเป็นปรากฏในงบการเงินของ TRUE เก่ามาโดยตลอด…แต่ดูเหมือนทุกอย่างยังซ้ำรอยเดิม ภาระต้นทุนทางการเงินก็ยังสูงปรี๊ดดดอยู่ที่ 5,427 ล้านบาท เพิ่มขึ้น 0.5% จากช่วงเดียวกันของปีก่อน ซึ่งอยู่ที่ 5,398 ล้านบาท
แหม๊…มันเป็นตัวเลขอาถรรพ์หรือไงเนี่ย ทำไมกดไม่ลงซะที…
ส่วนตัวเลขอีกหนึ่งตัวที่ยังคงตามหลอกหลอน TRUE ไม่หยุดหย่อน เห็นจะเป็นค่าเสื่อมราคาและค่าตัดจำหน่าย ในไตรมาสนี้โดนไป 16,169 ล้านบาท เพิ่มขึ้น 5.6% จากช่วงเดียวกันปีก่อน ซึ่งอยู่ที่ 15,310 ล้านบาท แต่ทรงตัวจากไตรมาสก่อนหน้า ซึ่งอยู่ที่ 16,179 ล้านบาท
โอเค…ก็เข้าใจแหละว่าเพิ่งเริ่มต้นข้าวใหม่ปลามัน ยังเห็นการเปลี่ยนแปลงไม่ชัดเจน แต่ก็น่าจะดีกว่านี้ป๊ะ..!!
แถมถ้าดูมุมมองของนักวิเคราะห์ก็ไม่ค่อยสู้ดี โดยบล.เมย์แบงก์ มีการปรับลดประมาณการปี 2566 ลง จากเดิมคาดมีกำไรจากการดำเนินงาน 1,100 ล้านบาท เป็นขาดทุนจากการดำเนินงานที่ 4,600 ล้านบาท ส่วนปี 2567 คาดจะขาดทุนจากการดำเนินงานที่ 2,100 ล้านบาท และปี 2568 จะมีกำไรจากการดำเนินงานที่ 518 ล้านบาท หลังจากปรับลดประมาณการรายได้ปี 2566 ลง 2.3% และปี 2567-2568 ลง 3-4%
พร้อมแนะนำ “ขาย” ราคาเป้าหมาย 7.60 บาท
อ้าว…หุ้นเจ้าสัวทรงอย่างแบดนี่หน่า…
หรือ TRUE จะเป็นได้แค่เหล้าเก่าในขวดใหม่ป๊ะเนี่ย…
…อิ อิ อิ…